ROZHODNUTIE KOMISIE
z 10. decembra 2008
o štátnej pomoci C 60/07, ktorú Taliansko poskytlo spoločnosti Fluorite di Silius SpA
[oznámené pod číslom K(2008) 7805]
(Iba talianske znenie je autentické)
(Text s významom pre EHP)
(2009/239/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,
so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
po vyzvaní zainteresovaných strán, aby predložili pripomienky v súlade s uvedenými ustanoveniami (1), a so zreteľom na tieto pripomienky,
keďže:
1. POSTUP
(1)
Dňa 11. decembra 2007 Komisia informovala Taliansko, že sa rozhodla začať konanie vo veci formálneho zisťovania ustanovené v článku 88 ods. 2 Zmluvy o ES v súvislosti s pomocou poskytnutou spoločnosti Fluorite di Silius SpA. Rozhodnutie Komisie začať konanie bolo uverejnené v Úradnom vestníku Európskej únie (2). Komisia požiadala zainteresované strany, aby predložili svoje pripomienky.
(2)
Dňa 17. januára 2008 boli Komisii doručené pripomienky Talianska k začatiu formálneho zisťovania. Dňa 20. februára 2008 Komisia zaslala rozhodnutie o začatí konania trom spoločnostiam, ktoré predložili pripomienky k začatiu formálneho zisťovania v súvisiacej veci C 16/2006 Nuova Mineraria Silius (3). Komisii boli doručené pripomienky od týchto troch spoločností jednotlivo, a to 3. marca 2008, 4. marca 2008 a 5. marca 2008. Dňa 28. apríla 2008 boli pripomienky tretích strán zaslané Taliansku, aby sa k nim vyjadrilo.
(3)
Dňa 18. marca 2008 sa konalo stretnutie Komisie s talianskymi orgánmi. Dňa 15. mája 2008 bola Taliansku zaslaná žiadosť o informácie; Taliansko zaslalo odpoveď v liste, ktorého doručenie bolo zaevidované 10. júna 2008.
2. OPIS
(4)
Dňa 8. februára 2007 bol Komisii doručený podnet, v ktorom sa tvrdilo, že región Sardínia plánuje: i) vydať výzvu na predloženie ponuky do verejnej súťaže o ťažobnú koncesiu na ťažbu v bani Genna Tres Montis, ktorej sa spoločnosť Nuova Mineraria Silius vzdala 25. júla 2006; ii) založiť novú spoločnosť, Fluorite di Silius SpA, ktorá sa zúčastní na verejnej súťaži; a iii) preložiť všetkých bývalých zamestnancov Nuova Mineraria Silius do spoločnosti Fluorite di Silius.
(5)
V júni 2006 región Sardínia vypracoval podnikateľský plán (Programma di intervento e gestione) týkajúci sa pokračovania v ťažbe v bani Genna Tres Montis. Banca CIS vypracovala v septembri 2006 štúdiu uskutočniteľnosti, v ktorej dospela k záveru, že tento plán je z ekonomického hľadiska uskutočniteľný. Na základe tejto štúdie sa región 4. októbra 2006 rozhodol založiť spoločnosť, ktorá predloží ponuku na získanie ťažobnej koncesie v rámci verejného obstarávania (4). Potom bola založená spoločnosť Fluorite di Silius; celá spoločnosť bola vlastnená regiónom Sardínia.
(6)
Hlavnou podnikateľskou činnosťou novej spoločnosti bola rovnako ako v prípade Nuova Mineraria Silius ťažba a predaj fluoritu (5) a galenitu (6). Podnikateľský plán spoločnosti Fluorite di Silius bol založený na ťažbe približne 2,23 milióna ton rudy, ktorou by sa podľa súčasných odhadov vyčerpali existujúce rezervy bane (7). Podobne ako v prípade spoločnosti Nuova Mineraria Silius by sa väčšina kapacity predala spoločnosti Fluorsid SpA, dodávateľovi kyseliny fluorovodíkovej, v ktorej mal región Sardínia podiel 40 %.
(7)
Verejná súťaž o získanie ťažobnej koncesie bola uverejnená 9. marca 2007. Dňa 23. mája 2007 výbor rozhodujúci o udelení koncesie udelil ťažobnú koncesiu jedinému uchádzačovi, spoločnosti Fluorite di Silius.
(8)
Komisia rozhodla o začatí konania ustanoveného v článku 88 ods. 2 zmluvy v súvislosti s uvedenými opatreniami z troch dôvodov.
(9)
Po prvé vo výzve na predloženie ponúk bola uvedená podmienka, že všetci pracovníci, ktorí boli zamestnaní v spoločnosti Nuova Mineraria Silius pred jej likvidáciou, vrátane pracovníkov, na ktorých sa vzťahoval program mobility pre prepustených pracovníkov, mali byť prijatí na obdobie aspoň piatich rokov a malo sa zachovať ich postavenie a mzda. Komisia zastáva názor, že verejné súťaže, ktoré obsahujú netrhové podmienky tohto druhu, nie sú v súlade s testom investora v trhovom hospodárstve. Najmä je pravdepodobné, že takéto podmienky poskytnú výhodu prinajmenšom činnosti, ktorá sa predáva, pretože táto činnosť bude zbavená konkurenčného tlaku a bude sa financovať z ušlého príjmu štátu (8).
(10)
Po druhé Komisia pochybovala o tom, že región pri založení spoločnosti Fluorite di Silius s cieľom predložiť ponuku na získanie ťažobnej koncesie konal ako investor v trhovom hospodárstve, keďže založil spoločnosť na základe podnikateľského plánu s vnútornou mierou návratnosti 3,5 % (9), čo bolo jasne pod priemerom v tomto priemyselnom odvetví (10) a pod úrovňou alternatívnych nákladov investora meranou odkazom na štátne obligácie (11).
(11)
Po tretie orgán pre banskú ťažbu predložil regiónu 6. júna 2007 správu (istruttoria) o tomto prípade, v ktorej zdôraznil, že časové rozpätie projektu, deväť rokov, by neumožnilo úplný odpis a pokrytie investícií, ktoré boli naplánované v podnikateľskom pláne Fluorite di Silius (približne 36,76 milióna EUR). Nepokryté investície by boli značné, približne 13,5 milióna EUR alebo 36 % ich celkovej výšky (12). Rýchlejšie odpisovanie majetku by bolo v rozpore s talianskymi účtovníckymi predpismi a v každom prípade by bolo ďalšou záťažou pre zisky spoločnosti. Komisia preto pochybovala o tom, či by hlavné body v podnikateľskom pláne boli prijateľné pre investora v trhovom hospodárstve.
(12)
Dňa 18. marca 2008 sa konalo stretnutie medzi talianskymi orgánmi a Komisiou, na ktorom Komisia ďalej vysvetlila obavy, ktoré uviedla v rozhodnutí o začatí konania vo veci formálneho zisťovania. Prostredníctvom listu, ktorý bol doručený 16. apríla 2008 a ktorý bol zaevidovaný 17. apríla 2008, talianske orgány informovali Komisiu o tom, že verejná súťaž o ťažobnú koncesiu bola zrušená. V liste z 10. júna 2008, ktorý bol zaevidovaný v ten istý deň, talianske orgány poskytli kópiu formálneho kroku z 8. apríla 2008, ktorým sa zrušila verejná súťaž (13). Talianske orgány v tom istom liste uviedli, že podnikateľský plán Fluorite di Silius, ktorého uskutočniteľnosť bola spochybnená v rozhodnutí o začatí konania, sa zrušil.
(13)
Listom zo 16. apríla 2008, ktorý bol zaevidovaný 17. apríla 2008, talianske orgány informovali Komisiu o tom, že chcú uverejniť novú výzvu na predloženie ponuky do verejnej súťaže, v ktorej nebude podmienka prijatia všetkých bývalých zamestnancov Nuova Mineraria Silius (pozri odôvodnenie 9). Talianske orgány predložili Komisii aj kópiu výzvy na predloženie ponuky do verejnej súťaže, ktorá neobsahovala žiadnu podmienku týkajúcu sa zamestnania bývalých zamestnancov.
(14)
V liste z 10. júna 2008, ktorý bol zaevidovaný v ten istý deň, talianske orgány uviedli, že ak by sa spoločnosť rozhodla zúčastniť na nedávno vyhlásenej verejnej súťaži, predložila by nový podnikateľský plán. Talianske orgány sa zaviazali, že budú informovať Komisiu o výsledku novej verejnej súťaže a o udelení koncesie, ak bude udelená, ktorej sa zriekla spoločnosť Nuova Mineraria Silius. Talianske orgány sa tiež zaviazali, že na žiadosť Komisie jej poskytnú podnikateľský plán úspešného uchádzača (14).
(15)
Komisia pripomína, že ak by sa spoločnosť Fluorite di Silius, ktorú celú vlastní región Sardínia, rozhodla zúčastniť na novej verejnej súťaži, jej podnikateľský plán by musel byť v súlade so zásadami investora v trhovom hospodárstve.
(16)
Verejná súťaž, ktorá obsahovala podmienku zamestnania bývalých zamestnancov, bola zrušená, takže možnosť, že by mohla obsahovať prvok štátnej pomoci, už neexistuje a spoločnosť Fluorite di Silius už viac nemožno pokladať za potenciálneho príjemcu pomoci. Podnikateľský plán predložený v súvislosti s verejnou súťažou bol zrušený. Možno dospieť k záveru, že konanie vo veci formálneho zisťovania prestalo slúžiť akémukoľvek účelu a malo by sa ukončiť.
3. ZÁVER
(17)
Konanie vo veci formálneho zisťovania sa začalo v súvislosti s výzvou na predloženie ponuky do verejnej súťaže, pod podmienkou splnenia podmienok, o udelenie ťažobnej koncesie v bani Genna Tres Montis; výzva na predloženie ponuky do verejnej súťaže sa zrušila a zisťovanie prestalo slúžiť akémukoľvek účelu.
(18)
V dôsledku toho by sa malo ukončiť konanie vo veci formálneho zisťovania, ktoré sa začalo na základe článku 88 ods. 2 Zmluvy o ES 11. decembra 2007 v súvislosti s pomocou poskytnutou spoločnosti Fluorite di Silius,
PRIJALA TOTO ROZHODNUTIE:
Článok 1
Konanie vo veci formálneho zisťovania v súvislosti so spoločnosťou Fluorite di Silius SpA, ktoré sa začalo na základe článku 88 ods. 2 Zmluvy o ES 11. decembra 2007, sa týmto uzatvára.
Článok 2
Toto rozhodnutie je určené Talianskej republike.
V Bruseli 10. decembra 2008